text: Ajuntaments davant els perills de WhatsApp | | el Blog Localret
  abr. 2, 2015 | Posted by	J. M. Sarria | Comunicació 2.0, General, Institucions, Josep M. Sàrria, Mobilitat, Municipis, Seguretat, Societat del Coneixement, Telefonia mòbil, Xarxes social	| 0 comments |
  El titular, a banda d'intentar captar la vostra atenció, té a veure amb la recent iniciativa de l'Ajuntament de Múrcia d'alertar als vianants dels riscos d'accidents per utilitzar el mòbil pel carrer fent ús d'aplicacions com WhatsApp, responent missatges o, simplement, escoltant música. Així, el 17 de març el regidor de Trànsit i Transports, Javier Iniesta, va presentar una campanya municipal amb la nova senyalització dels passos de zebra i 200 senyals que alerten de la perillositat d'anar distrets pels carrers. Entre els missatges que es poden observar en els passos de zebra es troben frases com: "Et contesto després" o "Espera, vaig a creuar", al costat del logotip de l'aplicació de missatgeria instantània. En els senyals verticals per la seva banda hi ha textos com "Evita accidents. Contesta més tard" o "Respon la teva trucada o missatge després de creuar".
  Fins i tot, l'Ajuntament de Múrcia ha portat endavant una performance molt original. Així, amb el títol de "susto o muerte" un actor disfressat a tal efecte es va encarregar de donar un bon ensurt a tots aquells que creuaven el carrer sense prestar la deguda atenció.
  A banda de l'originalitat d'aquesta iniciativa (que té el seu precedent en una propera geogràficament que va tenir lloc al municipi murcià de San Javier) caldria, ara sí, fer una reflexió sobre els motius pels quals hem arribat a la situació que un ajuntament, en tant que l'administració més propera als ciutadans, s'hagi també de preocupar i d'alertar sobre conductes perilloses per l'ús "distret" dels dispositius mòbils. És molt possible que els municipis hauran de contemplar aquesta nova variable en les estadístiques d'accidentalitat als seus carrers.
  Lògicament si els usuaris dels mòbils (i aquí que cadascú faci un autoexamen) apliquéssim un mínim de sentit comú, evitaríem un nou maldecap, i més despeses, als nostres responsables municipals. Malauradament, a banda que estudis com el del British Medical Journal digui que 1 de cada 3 vianants mira el mòbil mentre creua un carrer, només cal que sortim al carrer i comprovar "empíricament" que aquest nou costum s'estén com una plaga sense distinció d'edats, races o sexe. (Vídeo d'EFE (0,57) Usar el móvil mientras caminamos multiplica por 4 el riesgo de accidentes.)
  Aviat sabrem si campanyes com les de San Javier o Múrcia queden com anecdòtiques o no ens deslliurarem de veure com s'estenen els cartells d'alerta també als municipis catalans. Esperem que el "seny" s'estengui a l'ús que fem de les noves tecnologies als carrers i a les places dels pobles i les ciutats. Escollir entre "susto y muerte" no ha estat mai una bona opció.